b'\n_START_ARTICLE_\nDimit\xc4\x83r Berbatov\n_START_SECTION_\nSofia CSKA\n_START_PARAGRAPH_\nBlagoev m\xc3\xa4ngis poisina oma isa endises klubis Blagoevgradi Pirinis. 17-aastaselt 1998 \xc3\xbchines ta Sofia CSKA-ga. Klubi p\xc3\xb5hikoosseisus m\xc3\xa4ngis ta 18-aastaselt 1998. aasta l\xc3\xb5pul. J\xc3\xa4rgmisel hooajal sai ta Bulgaarias juba kuulsaks, kui l\xc3\xb5i Bulgaaria k\xc3\xb5rgliigas 27 m\xc3\xa4nguga 14 v\xc3\xa4ravat ja v\xc3\xb5itis koos klubiga Bulgaaria karika.\n_START_SECTION_\nLeverkuseni Bayer\n_START_PARAGRAPH_\nJaanuaris 2001 s\xc3\xb5lmis ta lepingu Leverkuseni Bayeriga. Enne seda oli ta juba j\xc3\xb5udnud Bulgaaria liigas 11 m\xc3\xa4nguga 9 v\xc3\xa4ravat l\xc3\xbc\xc3\xbca. Leverkusenis nii h\xc3\xa4sti ei l\xc3\xa4inud: ta l\xc3\xb5i 67 m\xc3\xa4nguga k\xc3\xb5igest 16 v\xc3\xa4ravat, kuid m\xc3\xa4ngis olulist osa Bayeri edus 2002. aastal UEFA Meistrite Liigas, kus Bayer v\xc3\xb5itis veerandfinaali korduskohtumises p\xc3\xa4rast 0:1 kaotatud m\xc3\xa4ngu kodus FC Liverpooli 4:2. Berbatov l\xc3\xb5i v\xc3\xa4rava seisuks 3:1 ja viis sellega Bayeri esimest korda kahe m\xc3\xa4ngu kokkuv\xc3\xb5ttes eduseisu. Poolfinaalis v\xc3\xb5itis Bayer kahe viigi abil Manchester Unitedit (v\xc3\xb5\xc3\xb5rsil 2:2, kodus 1:1) ja p\xc3\xa4\xc3\xa4ses finaali, kus napilt kaotas Madridi Realile._NEWLINE_Samal aastal j\xc3\xa4i Bayer teiseks Saksamaa meistri- ja karikav\xc3\xb5istlustel. Karikav\xc3\xb5istlustel v\xc3\xb5itis Bayer kolm esimest vastast v\xc3\xb5\xc3\xb5rsil, sealhulgas VfL Bochumi ja Hannover 96, veerandfinaalis kodus M\xc3\xbcnchen 1860 3:0 ja poolfinaalis kodus lisaajal 1. FC K\xc3\xb6lni 3:1. Finaalis FC Schalke vastu l\xc3\xb5i Berbatov avav\xc3\xa4rava, kuid l\xc3\xb5puks v\xc3\xb5itis Schalke 4:2. Berbatov valiti esimest korda Bulgaaria aasta jalgpalluriks._NEWLINE_2004. aastal hakkas Berbatov Bayeris s\xc3\xa4rama, l\xc3\xbc\xc3\xbces 24 m\xc3\xa4nguga 16 v\xc3\xa4ravat, sealhulgas Meistrite Liigas 5, ehkki veerandfinaalis kaotas Bayer Manchester Unitedile nii kodus kui v\xc3\xb5\xc3\xb5rsil 1:3. Ta valiti teist korda Bulgaaria aasta jalgpalluriks ning j\xc3\xa4rgmisel aastal kolmandat korda.\n_START_SECTION_\nTottenham Hotspur\n_START_PARAGRAPH_\nBerbatov l\xc3\xa4ks Tottenham Hotspuri 1. juulil 2006 16 miljoni euro suuruse \xc3\xbcleminekutasu eest. Sellega sai Berbatov Bulgaaria k\xc3\xb5igi aegade kalleimaks jalgpalluriks. Juba oma esimeses m\xc3\xa4ngus Tottenhamis Birmingham City vastu l\xc3\xb5i Berbatov kaheminutilise vahega kaks v\xc3\xa4ravat. See oli k\xc3\xbcll hooajaeelne s\xc3\xb5prusm\xc3\xa4ng, kuid ka kohe meistriv\xc3\xb5istluste avam\xc3\xa4ngus skooris Berbatov Sheffield Unitedi vastu 2 minutit p\xc3\xa4rast platsile saabumist._NEWLINE_2006. aasta UEFA karikav\xc3\xb5istlustel l\xc3\xb5i Berbatov 4 m\xc3\xa4ngus 5 v\xc3\xa4ravat. Kohtumistes Istanbuli Besiktasi ja Club Br\xc3\xbcgge vastu tunnistati ta m\xc3\xa4ngu parimaks jalgpalluriks. Siiski kaotas Tottenham veerandfinaalis FC Sevillale, kes v\xc3\xb5itis ka UEFA karika._NEWLINE_Aprillis 2007 valiti Berbatov koos oma meeskonnakaaslase Robbie Keane\'iga Premier League\'i kuu parimaks m\xc3\xa4ngijaks: seda ei juhtu igal aastal, et kaks pallurit kuu parima m\xc3\xa4ngija nimetust jagavad. Selle hooaja l\xc3\xb5petas ta 12 v\xc3\xa4ravaga 33 m\xc3\xa4ngust, millele lisandus 11 v\xc3\xa4ravas\xc3\xb6\xc3\xb6tu. Ta valiti Tottenhami aasta m\xc3\xa4ngijaks ja neljandat korda Bulgaaria aasta jalgpalluriks. Premier League\'i s\xc3\xbcmboolne hooaja koondis koosnes peamiselt meistriks tulnud Manchester Unitedi m\xc3\xa4ngijaist ja Berbatov oli \xc3\xbcks 3 m\xc3\xa4ngijast, kes polnud sellest klubist._NEWLINE_Esimese k\xc3\xbcbaratriki tegi Berbatov 29. detsembril Readingi vastu, l\xc3\xbc\xc3\xbces 6:4 v\xc3\xb5idum\xc3\xa4ngus 4 v\xc3\xa4ravat._NEWLINE_24. veebruaril 2008 osales Tottenham liiga karikafinaalis FC Chelsea vastu. Berbatov l\xc3\xb5i sisse penalti, mis seisu viigistas, ja Tottenham v\xc3\xb5itis lisaajal 2:1. Sel aastal valiti ta viiendat korda Bulgaaria aasta jalgpalluriks.\n_START_SECTION_\nManchester United\n_START_PARAGRAPH_\nP\xc3\xa4rast pikki l\xc3\xa4bir\xc3\xa4\xc3\xa4kimisi ostis Manchester United Berbatovi 1. septembril 2008 30,75 miljoni naela eest. Lepinguga lepiti kokku ka asjaolu, et Fraizer Campbell l\xc3\xa4heb Unitedist hooaja l\xc3\xb5puni laenule Tottenhami. Berbatov s\xc3\xb5lmis 4-aastase lepingu ning ta kannab seal s\xc3\xa4rki nr 9, mida enne oli kandnud Louis Saha. _NEWLINE_Berbatov tegi oma deb\xc3\xbc\xc3\xbcdi Unitedis Liverpooli vastu ning andis Carlos T\xc3\xa9vezele v\xc3\xa4ravas\xc3\xb6\xc3\xb6du, kuid United kaotas 2-1. Ta l\xc3\xb5i oma esimesed kaks v\xc3\xa4ravat 30. septembril 3-0 v\xc3\xb5idus Aalborg BK vastu Meistrite Liiga alagrupis. Oma esimese liigav\xc3\xa4rava l\xc3\xb5i ta West Bromwich Albioni vastu, mille United v\xc3\xb5itis 4-0. 17. jaanuaril 2009 l\xc3\xb5i ta 90. minutil 1-0 v\xc3\xa4rava Boltoni vastu, mis viis Unitedi tabeli etteotsa, kuhu j\xc3\xa4\xc3\xa4di hooaja l\xc3\xb5puni. 25. aprillil l\xc3\xb5i Berbatov viimase v\xc3\xa4rava 5-2 v\xc3\xb5idus oma eelmise klubi Tottenhami vastu, mille k\xc3\xa4igus suutis United tulla 0\xe2\x80\x932 kaotusseisust v\xc3\xa4lja. Manchester United v\xc3\xb5itis Premier League\'i 16. mail 0-0 viigiga Arsenali vastu, mis andis Berbatovile oma esimese liigakarika ning tegi temast esimese bulgaarlase, kes on selle tiitli v\xc3\xb5itnud. Samal hooajal tegi Berbatov 10 v\xc3\xa4ravas\xc3\xb6\xc3\xb6tu Premier League\'is ning l\xc3\xb5i k\xc3\xb5ikidel v\xc3\xb5istlustel kokku 14 v\xc3\xa4ravat, millest 9 olid liigas._NEWLINE_Berbatov l\xc3\xb5i oma esimese v\xc3\xa4rava 2009\xe2\x80\x9310 hooajal 22. augustil 2009 Wigani vastu, mille United v\xc3\xb5itis 5-0. 3. oktoobril l\xc3\xb5i ta suurep\xc3\xa4rase k\xc3\xa4\xc3\xa4rl\xc3\xb6\xc3\xb6gi Sunderlandi vastu v\xc3\xa4ravasse ning m\xc3\xa4ng l\xc3\xb5ppes 2-2 viigiga. Ta l\xc3\xb5i v\xc3\xa4rava 31. oktoobril Blackburn Roversi vastu, mis v\xc3\xb5ideti 2-0, kuid sai samas m\xc3\xa4ngus vigastada ning j\xc3\xa4i v\xc3\xa4ljakult eemale rohkem kui kuuks ajaks. Ta skooris p\xc3\xa4rast kaht kuud uuesti Hull City vastu 27. detsembril 2009. Dimitar l\xc3\xb5i oma 9. v\xc3\xa4rava liigas 3-1 kaotuses Evertonile. See v\xc3\xa4rav t\xc3\xa4hendas \xc3\xbchtlasi seda, et ta oli l\xc3\xb6\xc3\xb6nud 5 v\xc3\xa4ravat oma viiest m\xc3\xa4ngust, mille ta oli alustanud p\xc3\xb5hikoosseisust. Tema 10. v\xc3\xa4rav tuli Fulhami vastu ning samas m\xc3\xa4ngus andis ta ka Wayne Rooneyle v\xc3\xa4ravas\xc3\xb6\xc3\xb6du. 27. m\xc3\xa4rtsil 2010 l\xc3\xb5i ta kaks v\xc3\xa4ravat 4-0 v\xc3\xb5idus Boltoni vastu._NEWLINE_19. septembril 2010 l\xc3\xb5i Berbatov oma esimese k\xc3\xbcbaratriki 3\xe2\x80\x932 v\xc3\xb5idum\xc3\xa4ngus Liverpooli vastu, mis tegi tema uue hooaja v\xc3\xa4ravate taljeks seitsme. 27. novembril l\xc3\xb5i Berbatov m\xc3\xa4ngus Blackburni vastu 5 v\xc3\xa4ravat ning United v\xc3\xb5itis l\xc3\xb5puks 7\xe2\x80\x931.\n_START_SECTION_\nKoondisekarj\xc3\xa4\xc3\xa4r\n_START_PARAGRAPH_\nBerbatov tegi oma koondisedeb\xc3\xbc\xc3\xbcdi Bulgaarias 17. novembril 1999 s\xc3\xb5pruskohtumises Kreeka vastu. 12. veebruaril 2000 l\xc3\xb5i ta oma esimese v\xc3\xa4rava s\xc3\xb5pruskohtumises T\xc5\xa1iili vastu. 14. oktoobril 2009 l\xc3\xb5i ta oma esimese k\xc3\xbcbaratriki 6-2 v\xc3\xb5idus 2010. aasta jalgpalli maailmameistriv\xc3\xb5istluse kvalifikatsioonim\xc3\xa4ngus Gruusia vastu. 18. novembril 2009 l\xc3\xb5i ta kaks v\xc3\xa4ravat Malta vastu, mille Bulgaaria v\xc3\xb5itis 4-1 ning temast sai enim v\xc3\xa4ravaid l\xc3\xb6\xc3\xb6nud bulgaarlane._NEWLINE_Berbatov on ka oma koondise kapten alates 2007. aastast.\n_START_SECTION_\nIsiklikku\n_START_PARAGRAPH_\nBerbatov on \xc3\xb6elnud, et \xc3\xb5ppis inglise keele selgeks vaadates "Ristiisa" filme. V\xc3\xa4ljaspool jalgpalli on tema hobideks ka joonistamine ja korvpall. Berbatov on oma kodumaal ka lasteheategevuse sponsor ning toetab viit hooldekodu. Ta plaanib ka avada jalgpallikooli oma kodulinnas._NEWLINE_15. oktoobril 2009 s\xc3\xbcndis Berbatovi peres t\xc3\xbctar Dea.'